Rozhodnutie Komisie
z 22. decembra 1976,
ktorým sa ustanovuje štandardný kód a pravidlá upravujúce prepis údajov zo zisťovaní o sadoch s určitými druhmi ovocných stromov do strojovo čitateľnej formy a ktorým sa stanovujú hranice produkčných oblastí pre tieto zisťovania
(77/144/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 76/625/EHS [1] z 20. júla 1976 o štatistických zisťovaniach, ktoré majú vykonávať členské štáty s cieľom určiť produkčný potenciál sadov s určitými druhmi ovocných stromov, najmä na jej článok 4 ods. 2 a 4,
keďže zariadenia, ktoré má Komisia k dispozícii na analýzy výsledkov zisťovaní o sadoch s určitými druhmi ovocných stromov a potreba ich racionálneho využívania si vyžadujú špecifikovať strojovo čitateľné formy zlučiteľné s týmito zariadeniami a predpísať štandardný formát na prepis údajov do strojovo čitateľnej formy;
keďže v určitých produkčných oblastiach existujú homogénne klimatické a agronomické podmienky, ktoré súvisia s viac-menej jednotnými výnosmi ovocia z hektára; keďže využívaním výsledkov zisťovaní pre každú produkčnú oblasť sa zlepšuje presnosť strednodobých odhadov produkcie; keďže sa musia stanoviť hranice týchto produkčných oblastí;
keďže opatrenia stanovené v tomto rozhodnutí sú v súlade so stanoviskom Stáleho výboru pre poľnohospodársku štatistiku,
PRIJALA TOTO ROZHODNUTIE:
Článok 1
Strojovo čitateľnými formami, na ktorých členské štáty vykonávajúce elektronické spracovávanie informácií zo zisťovaní poskytujú údaje stanovené v článku 2 smernice 76/625/EHS, sú magnetická páska alebo 80-stĺpcové dierne štítky.
Článok 2
Štandardný formát, kódy a predpisy upravujúce prepis údajov stanovených v článku 2 smernice 76/625/EHS na magnetickú pásku alebo 80-stĺpcové dierne štítky a administratívny postup upravujúci prenos súborov na magnetickej páske do SOEC sú stanovené v prílohách k tomuto rozhodnutiu.
Článok 3
Schválené hranice produkčných oblastí sú stanovené v prílohách k tomuto rozhodnutiu.
Článok 4
Toto rozhodnutie je adresované členským štátom.
V Bruseli 22. decembra 1976